หุ้นโลกผันผวน : บททดสอบนักลงทุนหน้าใหม่
ช่วงต้นปี 2558 เป็นจุดเปลี่ยนสำคัญจุดหนึ่ง เนื่องจากดอกเบี้ยเงินฝากลดลงตามดอกเบี้ยนโยบายต่อเนื่อง
5 ต.ค. 2558

โดย...จิรวัฒน์ สุภรณ์ไพบูลย์
ช่วงต้นปี 2558 เป็นจุดเปลี่ยนสำคัญจุดหนึ่ง เนื่องจากดอกเบี้ยเงินฝากลดลงตามดอกเบี้ยนโยบายต่อเนื่อง จนผู้ออมส่วนใหญ่อดรนทนไม่ไหว ประกอบกับตลาดหุ้นต่างประเทศ เช่น สหรัฐ ยุโรป และจีน ให้ผลตอบแทนที่น่าสนใจต่อเนื่องในปี 2556 ต่อ 2557 ผู้ออมและนักลงทุนที่เคยรับความเสี่ยงต่ำจากการฝากเงิน เริ่มขยับลงทุนความเสี่ยงสูงขึ้นเพื่อเพิ่มผลตอบแทน ผ่านการจัดพอร์ตลงทุนระยะยาว ส่วนมากใช้กลยุทธ์แบบผสมผสาน ทั้งพันธบัตร หุ้นกู้ อสังหาริมทรัพย์ หุ้น และสินค้าโภคภัณฑ์ เพื่อกระจายความเสี่ยงและรับผลตอบแทนที่ตั้งเป้าในช่วง 6-10%
การจัดพอร์ตแบบผสมผสานอาศัยหลักการหักกลบลบความเสี่ยง โดยหาส่วนผสมหลายประเภท จับคู่การลงทุนที่ผันผวนในทิศทางต่างกันหลายๆ คู่ (ตัวหนึ่งผันผวนขึ้น อีกตัวผันผวนลง แต่ทั้งคู่อยู่ในแนวโน้มขาขึ้น) จัดเป็นตะกร้าที่มีทุกประเภท หลายค่าเงิน เป็นหุ้น และหุ้นกู้ที่มาจากตลาดทั่วโลก และใช้กองทุนเป็นเครื่องมือลงทุนในหลักทรัพย์จำนวนมาก ใช้กองทุนหลายยี่ห้อ หลายผู้จัดการที่มีความถนัดและความเก่งที่แตกต่างกัน
การหาส่วนผสมของพอร์ตเพื่อให้บรรลุผลตอบแทนสูงสุดในความเสี่ยงต่ำสุด โดยการศึกษาผลตอบแทนและลักษณะความผันผวนของแต่ละหลักทรัพย์ย้อนหลังไป 10 ปี หลายๆ รอบ จนค่อนข้างแน่ใจว่าได้ส่วนผสมที่กลมกล่อม เช่น พอร์ตความเสี่ยงปานกลางน่าจะให้ผลตอบแทนราว 7.5% ต่อปี ที่ความเสี่ยง/ความผันผวนเท่ากับ 8% ระยะเวลาศึกษาข้อมูลย้อนหลัง 10 ปี เป็นระยะขั้นต่ำที่ครอบคลุมข้อมูลของหลักทรัพย์ต่างๆ ทั้งในช่วงเศรษฐกิจขาลง ช่วงวิกฤต และช่วงขาขึ้น ครบทั้งวัฏจักร ไม่เลือกเอาข้อมูลเฉพาะช่วงใดช่วงหนึ่งมาใช้ พอร์ตที่สร้างขึ้นโดยอาศัยข้อมูลย้อนหลังยาวๆ แบบนี้ทำให้มั่นใจได้ว่า หากถือได้ยาว 10 ปีจริง แม้ผ่านช่วงวิกฤต พอร์ตจะยังให้ผลตอบแทนที่คาดหวังได้
ในช่วงตลาดปรับตัวใหญ่เดือน ส.ค.-ก.ย. ที่ผ่านมา นักลงทุนหน้าใหม่หลายคนเริ่มหมดความอดทนกับผลตอบแทนติดลบจากพอร์ตระยะยาว ทั้งที่เพิ่งเริ่มจัดพอร์ตมาไม่นาน อีกทั้งผลตอบแทนรวมโดยเฉลี่ยติดลบเพียง 2.5-5% (บางตัวติดลบมาก แต่ถัวเฉลี่ยกับการลงทุนอื่นแล้วติดลบน้อยลงมาก) หากเทียบกับการถือหุ้นเพียงอย่างเดียวที่มีโอกาสขาดทุนมากถึง 20-30% แล้วถือว่าน้อยมาก หากท่านเป็นนักลงทุนกลุ่มนี้ ท่านอาจไม่เหมาะกับการลงทุนระยะยาวแบบนี้ หรือยังไม่เข้าใจสมมติฐานหลักของการจัดพอร์ตระยะยาวก็เป็นได้